盆池吟
作者：邵雍
朝代：宋

paragraphs: 有客無知，唯知不爲。
不爲無他，唯求不欺。
我有人是，人無我非。
因開甕牖，遂鑿盆池。
都邑地貴，江湖景奇。
能游澤國，不下堂基。
簾外青草，軒前黄陂。
壺中月落，鑑裏雲飛。
既有荷芰，豈無𦳓茨。
既有蝌蚪，豈無蛟螭。
亦或清淺，亦或渺瀰。
亦或淥凈，亦或漣漪。
風起蘋藻，涼生袖衣。
林宗何在，范蠡何歸。
密雪霏霏，輕冰披披。
垂柳依依，細雨微微。
可以觀止，可以忘機。
可以照物，可以看時。
不樂乎我，更樂乎誰。
吾于是日，再見伏羲。